google/wiki40b huggingface dataset:
Howrah jernbanestasjon

Howrah jernbanestasjon (Howrah railway station) er Indias eldste og største jernbanekompleks. Den er en av de fire intercityjernbanestasjoner i Kolkata. De andre er Seada, Shaliar og Kolkata. Stasjonen ligger på vestbredden av Hooghly-elven og forbindes med Kolkata via Howrah-broen. Med sine 23 plattformer har den større kapasitet enn noen annen i India og er også en av de travleste.

Howrah Express

«Howrah Express» er navnet på en rekke lyntog (60-70 km/t) som går fra ulike steder i landet til Kolkata og knytter Howrah-navnet sammen med navnet på utgangstasjonen f.eks. Ernakulam-Howrah Express, eller Tiruchirappalli - Howrah Superfast Express. Et togsett omfatter vanligvis 16–22 vogner, hvorav opptil halvparten kan være sovevogner. De ulike vogners plass i togsettet følger et oppsett som er likt i alle Express.
Disse togene har alltid prioritet og kjører med flere vogner med klimaanlegg. De lengste strekningene tilbakelegges på over et døgn. Flere av disse togene har ikke daglige avganger men går to eller tre dager uken. Bhopal-Howrah Express går bare en dag i uken.
Freden i Tilsit

Den fransk-russiske overenskomst

Tsaren aksepterte Rhinforbundet og det nye hertugdømmet Warszawa som franske vasaller og sluttet seg til Fastlandssperringen, Frankrikes økonomiske blokade av Storbritannia. Napoléon oppmuntret Alexander til en konfronterende politikk overfor Storbritannia, som etter det engelske angrepet på København førte til den britisk-russiske krig (1807–1812). Russland fikk frie hender for en aggressiv ekspansjonspolitikk mot Sverige og Det osmanske rike. Tsaren klarte i den russisk-svenske krig (1808–1809) å tvinge Sverige til å avstå Finland og slutte seg til Fastlandssperringen mot Storbritannia.
Russland trakk seg ut av Valakia og Moldavia, men erobret i den russisk-tyrkiske krig (1806-1812) store deler av Kaukasus (Georgia) fra Det osmanske rike, og sikret seg i 1812 Bessarabia. De joniske øyer og Cattaro, som var besatt av de russiske admiralene Usjakov og Senjavin, kom til Frankrike. Som motytelse garanterte Napoléon suvereniteten til hertugdømmet Oldenburg og enkelte andre småfyrstedømmer, som ble regjert av tsarens tyske slektninger.

Den fransk-prøyssiske overenskomst

Var den fransk-russiske overenskomst av 7. juli en avtale mellom likemenn, hadde traktaten med Preussen to dager senere karakter av diktatfred. Riktignok forhindret tsarens intervensjon den endelige likvidasjon av Preussen, som Napoleon hadde strebet etter, men Preussens territorium ble gjennom freden i Tilsit redusert til halvparten.
Danzig ble en fri by, og den prøyssiske kretsen Cottbus falt til Sachsen. De vestelbiske landeriene gikk alle tapt og falt til det nye kongeriket Westfalen. Preussen mistet også størstedelen av de østlige territoriene vunnet på 1790-tallet. Av disse territoriene ble hertugdømmet Warszawa opprettet, som ble regjert av kongen av Sachsen i personalunion. De viktigste festningene, deriblant Magdeburg, fikk franske garnisoner. Hæren på 200 000 mann ble redusert til 42 000. Den prøyssiske reststaten med 4,94 millioner innbyggere måtte også betale 120 millioner franc eller mer enn 32 millioner prøyssiske riksdaler til Frankrike, landet måtte også slutte seg til Fastlandssperringen.
Dronning Louise bønnfalt Napoléon forgjeves om å mildne betingelsene.
Fra 1810 underminerte Russland avtalen med Napoléon, ved å la nøytrale handelsskip seile til britiske havner. I 1812 inngikk Russland fred med Storbritannia. Dette førte til Napoléons invasjon av Russland samme år.
Armstrong Whitworth Whitley

Utvikling

Whitley ble designet av John Lloyd, sjefsdesigner hos Armstrong Whitworth, for å imøtekomme en spesifikasjon fra Luftfartsministeriet om et tungt nattbombefly. A.W.38 var en videreutvikling av A.W.23, en konstruksjon som hadde tapt et anbud mot Bristol Bombay om en kontrakt på et bombefly/transportfly. Svakheten til A.W.23 i den runden hadde vært dets Armstrong Siddeley Tiger-motorer.
Whitley hadde et mannskap på fem, og var det første flyet i RAF-tjeneste med et delvis helsveiset skrog.
Den første prototypen, Mk I, fløy 17. mars 1936. Det var utstyrt med to Armstrong Siddeley Tiger IX radial-motorer, hver på 795 hk. Den andre prototypen hadde Tiger XI-motorer, som var noe sterkere.
Ettersom RAFs bombefly på dette tidspunkt hovedsakelig var biplan, hastet det med erstatninger. Derfor ble 80 fly bestilt rett fra tegnebordet, før Whitley hadde fløyet. De første 34 flyene, som ble tatt i bruk av Bomber Command i 1937, hadde Tiger XI-motorer. Påfølgende fly fikk Tiger VIII-motorer på 845 hk. og fikk betegnelsen Mk II. Alle disse flyene hadde et manuelt styrt maskingevær i nesa, mens det fra Mk III ble montert et hydraulisk drevet kanontårn.

Operativ bruk

Første gang britiske fly bombet mål i Tyskland, var 19. mars 1940. Da bombet 30 Whitley-fly, sammen med 20 Handley Page Hampden, en sjøflybase på øya Hörnum. Også det første angrepet på tysk fastland etter at Phoney War var over, var Whitley- og Hampden-fly med på, i mai 1940 mot et jernbaneanlegg i Mönchengladbach.
Men allerede den første krigsnatten, 3. september 1939, hadde Whitley-fly fra Bomber Command sluppet flygeblad over Ruhr, Hamburg og Bremen. Flyet ble også brukt mot mål i Italia, der det også ble brukt til slipp av fallskjermjegere, og Tsjekkoslovakia. Flyet ble av Bomber Command brukt siste gang i april 1942, da det angrep mål i Oostende.  Det ble deretter benyttet til opplæring av nye bombeflygere og bombesiktere. Flere norske mannskaper i tjeneste i Bomber Command fikk opplæring på Whitley før de ble sendt til operative skvadroner med Avro Lancaster og Handley Page Halifax.
Coastal Command brukte Whitley fra september 1939, først som en midlertidig ordning med vanlige Whitley, så fast med Mk V-fly fra høsten 1940. G.R. VII-modellen, som hadde radar, kom i tjeneste mot slutten av 1941.
Også skvadronene 138 og 161, som blant annet fløy slipp for SOE, benyttet seg av Whitley-fly. Bl a ble Sverre Midtskau den første allierte agent sluppet over Norge, droppet fra en Whitley 13/14. februar 1941. Likedan ble Einar Skinnarland, den første agent fra gruppen "Grouse" som senere tok ut tungtvannsanlegget på Vemork, droppet fra Whitley.
I alt fløy Whitley 9169 flygninger (sortier), med tap av 288 fly.
Vitiligo

Vitiligo er en hudsykdom som rammer 1-2 % av verdens befolkning. Den fører til at pigmentene i kroppen flekkevis forsvinner og det dermed oppstår tydelig avgrensede lyse områder. Flekkene kan oppstå på hele kroppen, men med spesiell hyppighet på rygg, ansikt, hender og genitalia. Sykdommen er ikke smittsom. Sykdommen har en svak arvelig tendens og finnes i alle etniske grupper. Utenom økt fare for solbrenthet på de pigmentfrie flekkene har ikke vitiligo noen direkte medisinske konsekvenser. (Det er f.eks. ikke entydige forskningsresultater som indikerer økt hudkreftfare.) Det er ingen kjente behandlinger som reduserer eller stopper sykdommen. De lyse flekkene kan oppleves svært sjenerende, spesielt for de med mørkere hudfarge. Det kan dermed være aktuelt å bruke kremer, lysbehandling og annet for å visuelt gjøre de pigmentfrie områdene mørke, eventuelt, hvis områdene med vitiligo er omfattende, gjøre de mørke (og friske) områdene lysere. (Dette er altså kun en overfladisk visuell behandling som ikke påvirker pigmentene.) 
En kjent person som har lidd av vitiligo var Michael Jackson. Han fortalte selv i 1993 at han led av denne sykdommen etter rykter om at han hadde operert seg hvit. Etterhvert ble sykdommen omfattende og han uttalte at det etterhvert var enklere å gjøre de mørke områdene lysere enn motsatt. I obduksjonsrapporten bekreftes dette, og det ble der anslått at 85 % av kroppen hans var rammet av vitiligo.
Ring politiet!

Handling

Handlingen utspiller seg hovedsakelig i leiligheten til Tony (Ray Milland) og Margot Wendice (Grace Kelly), som lever i et livløst ekteskap. Margot har et hemmelig forhold til den amerikanske kriminalforfatteren Mark Halliday (Robert Cummings), men da ektemannen oppdager dette, bestemmer han seg for å rydde henne av veien for å arve formuen hennes før hun skiller seg. Tony planlegger det perfekte mord. Han presser en gammel skolekamerat til å gjøre jobben for seg, men saken tar en uventet vending den kvelden mordet skal finne sted.
Hutchinson gasskraftverk

Hutchinson gasskraftverk er et varmekraftverk i Reno County, i delstaten Kansas i det sentrale USA. Anlegget har en installert produksjonskapasitet på 328 MW fordelt på 7 turbiner, på 71 eller 172 MW hver. Operatør er energiselskapet Westar Energy Inc. 
Det stod ferdig utbygd i 1965 og utvidet i 1974. Brenselkilden er hovedsakelig naturgass.
Norgesmesterskapet i boksing 1947

Norgesmesterskapet i boksing 1947 ble arrangert i Bergen 8. mars og Colosseum kino i Oslo 15.–16. mars.
Kongepokalen ble vunnet av Asbjørn Berg-Hansen.
Arabah

Arabah (hebraisk: הָעֲרָבָה – HaAravah; arabisk: وادي عربة – Wādī ʻAraba) er en dalsenkning og del av Dødehavsriften i Israel og Jordan. Arabah danner grense mellom disse to landene, og strekker seg 166 kilometer fra Akababukten i sør til sørenden av Dødehavet i nord. 
I Det gamle testamente omtales Jordandalen som «Arabasletten» (Al-Arabah), og Dødehavet som «Arabasjøen». Den moderne bruken av begrepet er begrenset til å omfatte området sør for Dødehavet.

Geografi og historie

Arabah strekker seg 166 kilometer fra Akababukten til sørsiden av Dødehavet. Topografisk er regionen en del av Negevørkenen, og delt i tre områder. Fra Akababukten og nordover stiger landet gradvis over en lengde på 77 km, og når en høyde på 230 moh.. Dette punktet utgjør vannskillet mellom Rødehavet og Dødehavet. Fra denne ryggen faller terrenget slakt nordover de neste 74 km til et punkt 15 km sør for Dødehavet. På det siste strekket faller Arabah bratt ned mot Dødehavet, og ender 415 meter under havnivå; det laveste punktet på jordoverflaten (på tørt land).
Regionen er særdeles varm og tørr, praktisk talt uten regn. Området er derfor tynt befolket. Det jordanske distriktet Wadi Araba har bare rundt 7 000 innbyggere, mens det bor ca. 150 000 i selve Akaba. Fem store stammer utgjør åtte bosetninger på den jordanske siden. Disse stammene er: Al-S'eediyeen (السعيديين), Al-Ihewat (الإحيوات), Al-Ammareen (العمارين), Al-Rashaideh (الرشايدة) og Al-Azazmeh (العزازمة), i tillegg til de mindre stammene Al-Oseifat (العصيفات), Al-Rawajfeh (الرواجفة), Al-Manaja'h (المناجعة) og Al-Marzaqa (المرزقة), blant andre. Hovednæringene til innbyggerne i Arabah er sauegjeting, jordbruk, håndverk og den jordanske hæren.
På den israelske siden finnes noen få kibbutzer og moshaver. Den eldste kibbutzen i Arabha er Yotvata, grunnlagt i 1957 og oppkalt etter oldtidsbyen i området som er nevnt en gang i Bibelen. Kibbutzen Lotan, som er en av de nyeste kibbutzer i Israel, har et fuglekikkingssenter. Den eldste moshav i sentrale Arabha er Ein Yahav.
I bibelske tider var området et senter for kobberproduksjon. Kong Salomo eide visstnok gruver her. Arabah var hjemstedet til edomittene (Edom ble kalt Idumea av romerne). Øst for Arabah var området til nabateerne, som bygde byen Petra.
Den israelsk-jordanske fredsavtalen ble signert i Arabah den 26. oktober 1994. De jordanske og israelske styresmaktene prøver nå å utvikle området. Det er planer om å føre inn sjøvann fra Rødehavet til Dødehavet gjennom en kanal kalt Tosjøkanalen, som i så fall vil gå langs Arabah. Dette prosjektet var en gang opphavet til en strid mellom Jordan og Israel, men det er blitt enighet om at prosjektet skal gjennomføres på og av den jordanske siden. 
Arabah er naturskjønt med fargerike klipper og spisse fjell. Timnadalparken i Israel er kjent for de forhistoriske helleristningene, noen av de eldste kobbergruvene i verden og en klippe kalt Salomosøylene. På den jordanske siden ligger den kjente Wadi Rum, som er kjent blant friluftsfolk.
Fjelberg stavkirke

Fjelberg stavkirke var en stavkirke på Fjelbergøy i Kvinnherad i Sunnhordland som ble revet rundt 1730. Det er ikke bevart noen kjente bygningsrester fra kirken.

Historie

Det finnes ikke noe grunnlag for en detaljert datering av kirken. En kirke på Fjelberg er første gang nevnt i kildene i 1360. Kirken er nevnt siste gang i 1722. I 1733 fikk sognet en ny kirke, og stavkirken var da trolig revet kort tid i forveien.

Utseende

En kilde fra 1462 nevner en gave til høyalteret i Fjelberg kirke. Dette tyder på at kirken hadde flere altre. I 1665 skulle det settes inn vinduer i sørveggen på kirken, siden det skal ha vært svært mørkt i kirken. I 1722 hadde kirken svalgang bare på nordsiden. Samme år ble kirken kalt en «ældgammel og i Grund forraadnet Stavkirke». Etter størrelsen på kirken å dømme må den ha vært treskipet med hevet midtrom. Skipet var ca. 50 fot ganger 28 fot (16 m x 9 m), og koret var 16 fot ganger 20 fot (5 m x 6 m).
FreeRice

FreeRice er et veldedighetsnettsted hvor brukerne kan spille diverse utdannings-relaterte spill, for å gi penger til å bekjempe sult. Spillene spilles ved å trykke på ett av fire svaralternativer ved hver spørsmål; dersom svaret er riktig, doneres 20 riskorn via Verdens matvareprogram. Dette betales av flere sponsorer, gjennom reklamebannere på siden. FreeRice er laget av programmereren John Breen fra Indiana, og startet den 7. oktober 2007.
I utgangspunktet gikk spillet kun ut på synonymer til engelske ord, mens det i dag også inkluderer spill om flere språk, samt noen spill innen emnene kjemi, matematikk (multiplikasjonstabellen), kunst og geografi.
Nettsiden vant prisen Charity Find of the Year 2007 ved Yahoo! i 2007.

Effekt

Én måned etter at programmets start, hadde brukerne tjent inn mer enn én million riskorn, hvilket, ifølge Verdens matvareprogram, er nok til å gi 50 000 mat en dag. Det anslås at 20 000 riskorn har tilstrekkelig energiinnhold til å gi én voksen mat daglig; ved å regne etter dette, blir det via dette nettstedet gitt nok ris til å gi 7 000 mennesker mat daglig. I løpet av de seks første månedene donerte FreeRice 42 millioner riskorn.
Tusind og en nat

Tusind og en nat er et musikkalbum med Sebastian, utgitt i 1984.
Licnostrategus

Utbredelse

Arten ble beskrevet i 1789 uten noen lokalitetsangivelse. Først nesten 200 år senere ble den gjenfunnet, i Mexico.
Harøy Idrettslag

Fotball

Fotballaget spiller i 5. divisjon i Sunnmøre Fotballkrets. Klubben spiller sine hjemmekamper i marineblå og hvite drakter på Harøy Stadion. Laget avsluttet 2007-sesongen som nummer 2, og skal spille kvalifisering om opprykk til 5. divisjon mot laget som kommer på 2.-plass i 6. divisjon avd. 2. Toppskårer i 2007-sesongen ble Stian Harnes.
Arendalspram

Prammen

Som båttype med en geografisk spredning til langs kysten mot Skagerrak på Sørlandet og Østlandet, blir prammen brukt og bygget som robåt til småfiske og transport i beskyttet farvann langs kysten. Flere typer av denne båttypen har eksisterte langs kysten, forskjellige fra distrikt til distrikt, men det er to hovedtyper, Arendalsprammen og Holmsbuprammen.
Prammen er utbredt over hele landet i større eller mindre grad, antagelig kom dette av at de ofte ble brukt som lettbåt på større skuter og skip i kystfarten. Som en stødig båt vist de seg langt bedre enn de andre båttyper i røff sjø. Kunnskapen om dem langs kysten gjorde den kjent som en meget enkel båttype ved bygging.
De var så enkel og rimelig å bygge at en nybegynner i båtbyggingen oftest startet med å bygge en liten pram. Det gav grei innføring i klinkbygging. Som en mindre avansert, men enkel type ble Arendalsprammen og dens slektninger tatt i bruk som forbilde for båtbyggere som ønsket seg en enkel og lettbygd båt med bredde og en rund form.

Arendalsprammen

Arendalsprammen er relativt bred og rund i formen med et tverrspeil forut også kjent som forspeil lengre opp over vannflaten mens tverrspeilet akterut er større og rundformet. Som de andre prammer er den uten kjøl, i stedet har den et bunnbord. Bunnbordet er bredt bakover og smalner av fremover.
Med sitt beskjedne dypgående og runde skrog er prammen en typisk robåt, men det har også vært benyttet som seilbåt med spriseil og luggerseil. Før påhengsmotoren ble alminnelig, hadde alle prammer et «vrikkehull», en liten halvrund utsparing i akterspeilet. Vrikking med en åre er en teknikk som ikke er noen enkel kunst, man driver frem båten ved å vrikkes frem og tilbake i hullet.
Mekongfossen

Navigering

Fossen er velkjent som den viktigste grunnen til at Mekong ikke er farbar med båt til Kina. I slutten av 1900 tallet forsøkte franske kolonister flere ganger å finne en seilbar vei gjennom fossen uten å lykkes.

Mekongkjempemallen

Ved fossen lever mekongkjempemallen (Pangasianodon gigas), en haimalle som etter sigende er verdens største ferskvannsfisk. Fisken kan nå en størrelse på 3 meter og veie opp til 293 kilo.
Part (juridisk terminologi)

Part er et juridisk begrep.

Forvaltningsrett

Innen forvaltningsretten er «part» definert i en legaldefinisjon i forvaltningsloven. Det heter der at en part er en «person som en avgjørelse retter seg mot eller som saken ellers direkte gjelder». Før en avgjørelse er avgjort anser man som part de som avgjørelsen kan rette seg mot. Videst omfang har formuleringen «som saken ellers direkte gjelder», men det følger implisitt av forvaltningslovens regler om klageadgang at formuleringen ikke er like vid som «rettslig interesse». Innenfor partsbegrepet er i hvert fall alle som har søkt om noe eller fremsatt krav til forvaltningen og de som kravet retter seg mot. Personer som blir hindret i rettsutøvelse, som kan oppleve vesentlig skadevirkning ved en avgjørelse eller som har en viss praktisk-økonomisk interesse i en sak, vil kunne falle innenfor partsbegrepet.
Et av resultatene ved å bli ansett som part er at forvaltningen har varslingsplikt overfor parten, og parten har rett til innsyn i visse saksdokumenter.

Privatrett

I en privatrettslig (sivilrettslig) sak, vil både den klagende part og den innklagede part være parter i saken, og ha rett til innsyn i alle sakens dokumenter.
I privatrettslige saker kan det også tenkes at andre (som en avgjørelse kan få betydning for) kan ansees som part i saken.

Strafferett

I strafferetten er det normalt bare den som er anklaget for å ha begått en straffbar handling som er part i saken. I de senere år er det blitt fremmet krav om at også den fornærmede skal bli ansett som part, og få tilgang på sakens dokumenter.
Elektronisk stemme-fenomen

Elektronisk stemme-fenomen (Electronic voice phenomenon, EVP) er et fenomen innenfor parapsykologien der elektroniske opptaksmidler antas å kunne benyttes til lydopptak av åndestemmer. EVP føyer seg inn i en tradisjon i parapsykologien der ny teknologi antas å kunne benyttes til å dokumentere ånder. I USA fikk EVP et oppsving i 1950-årene. Friedrich Jürgenson (1903–1987) og Konstantīns Raudive (1909–1974) mente å ha gjort lydbåndopptak av stemmer som de tolket som de dødes forsøk på å kommunisere med de levende.
Idrettsforeningen Trauma

Idrettsforeningen Trauma (stiftet 19. januar 1896) er en idrettsforening som holder til på Tromøya ved Arendal, og organiserer  sommer- og vinteridretter som håndball, fotball, orientering og ski.

Fotball

Traumas A-lag i fotball spilte i 3. divisjon før 2011-sesongen, da klubbens toppfotballsatsning ble slått sammen med Idrettsklubben Grane til Arendal Fotball. Laget spilte sine hjemmekamper på Hove kunstgress, og hadde en publikumsrekord på 2 950 tilskuere som ble satt 10. mai 2009 i første runde av Norgesmesterskapet i kampen mot Start.

De meldte seg inn i Norges Fotballforbund i 1925. Det første fotballaget til Trauma besto av Jacob Pedersen, Mangor Pedersen, Arne Reiersen, Gustav Therkelsen, Abel Skundberg, Oskar Jansen, Vang Scott (sønn av Gabriel Scott), Peder Pedersen, Robert Pedersen, John Hansen og Arthur Pedersen. Trauma spilte sin første runde i Norgesmesterskapet mot Vigør, 7. september 1930. Kampen endte 5-0 til Vigør.

Håndball

Trauma har også en håndballtradisjon, tildels i samarbeid med Sørfjell. Nå drives det samarbeid med Grane og Jenteløftet, som ønsker å fremme kvinnehåndballen i Aust-Agder fylke.
Hjemmebanen til Trauma er Tromøyhallen, som ligger på øyas vestside.
Asiamesterskapet i fotball for kvinner 1975

Gruppespill

De seks landene som deltok: Australia, Hongkong, Malaysia, New Zealand, Singapore og Thailand ble fordelt i to grupper. Vinner og nummer to gikk videre til semifinalen.
Kei Yamaguchi

Karriere

Kei Yamaguchi startet sin profesjonelle karriere i Nagoya Grampus i 2002. Han har også spilt for JEF United Chiba.
Han ble tatt ut i Japans tropp til VM i fotball U-20 2003.
Trigonophorus feae

Utseende

En middelsstor, nokså bred, gulgrønn gullbasse. Begge kjønn har et flatt, T-formet framspring i pannen (slektsnavnet betyr "trekant-bærer"), på sidene av dette med rundede lapper, og også et rundet framspring som går fra bakhodet forover. Kroppen er ganske fint punktert, uten tydelige punktstriper på dekkvingene. Beina er rødlige.

Utbredelse

Arten lever i Thailand og på Taiwan.
The Real Bruce Lee

Handling

Filmen består av en dokumentardel på 32 minutter og en spillefilm på 86 minutter. Dokumentardelen inneholder en kort introduksjon av Bruce Lee der det presenteres flere klipp av gamle Hongkong-filmer som Lee og deltok i da han var barn. Blant dem Bad Boy, Orphan Sam, Kid Cheung, og The Carnival. Dokumentaren inneholder også en kort introduksjon om tiden da han flyttet til Seattle og slo seg opp som kampsport-trener og etterhvert som skuespiller i diverse TV-serier. Etter det følger en kort introduksjon av en mulig arvtaker kalt Bruce Li. 
Etter dokumentaren følger en spillefilm på 86 minutter der seerne presenteres for en annen mulig arvtaker, Dragon Lee. Det er usikkert hvilken tittel denne filmen har siden den ikke har noen ordinær introduksjon.

Om filmen

Ifølge IMDb er filmens spilletid på 93 minutter, mens den britiske VHS-versjonen fra 1979 er på 118 minutter. Begge versjonene inneholder både dokumentardelen og filmen.
Christiane Luise av Slesvig-Holsten-Sønderborg-Pløn

Ekteskap

Den 18. august 1735 giftet hun seg i Ahrensbøk med grev Albrecht Ludwig Friedrich av Hohenlohe-Weikersheim (1716–744). I juli 1744 på vei til lystslottet Carlsberg, forulykket han til hest og døde få dager etter av skadene. Da paret ikke hadde barn, utdøde med ham slekten Hohenlohe-Weikersheim.
Fem år senere giftet hun seg i Weikersheim den 4. mai 1749 med Ludwig Friedrich av Sachsen-Hildburghausen (1710–1759), sønn av hertug Friedrich I av Sachsen-Hildburghausen (1681–1724) og grevinne Sofia Albertina av Erbach-Erbach (1683–1742). Paret slo seg ned på og restaurerte slottet Hellingen, og her førte de et kostbart liv med luksus og kunst. Pengene slapp opp og de måtte låne av Ludwig Friedrichs nevø Ernst Friedrich III. For å bøte ytterligere på den finansielle situasjonen, dro han i militærtjeneste til Holland, hvor han ble guvernør i Nijmegen. Her døde han den 10. juni 1759. 
Christiane Luise døde 5. april 1778 i Heilbronn i hertugdømmet Württemberg, 64 år gammel. Hun etterlot seg ikke barn.
Viktor Janukovytsj

Protester og avgang

Janukovytsjs administrasjon ble upopulær i deler av befolkningen på grunn av en kontroversiell endring av grunnloven, påstått maktmisbruk og korrupsjon, samt et dårlig forhold til EU. I november 2013 startet det protester mot dette. I februar 2014 fant de mest omfattende demonstrasjonene sted i Kiev. Opprørspolitiet begynte å skyte mot demonstrantene, og dette resulterte i 82 drepte 19.–20. februar. Janukovytsj gikk etter press fra EU med på å gå tilbake til grunnlovsendringene fra 2004, men ble likevel avsatt av parlamentet 22. februar, selv om han selv ikke anerkjente parlamentets vedtak, som han anså som et kupp. Oleksandr Turtsjynov ble utpekt som fungerende president.